വടശേരിക്കര ടൗണില് ശൗചാലയം പൂട്ടി വടശേരിക്കര: തിരക്കേറിയ ടൗണിലെ ശൗചാലയത്തിന്റെ പ്രവര്ത്തനം നിലച്ചിട്ട് മാസങ്ങളാകുന്നു. കാത്തിരിപ്പ് കേന്ദ്രത്തിന് സമീപത്തുള്ള ശൗചാലയമാണ് ഏറ്റെടുത്തു നടത്താന് ആളില്ലെന്ന പേരില് മാസങ്ങളായി അടഞ്ഞു കിടക്കുന്നത്.ഇതിനു സമീപത്തായി സ്ഥാപിച്ചിരുന്ന ഇ ടോയ്ലറ്റും ഏതാനും നാളുകള്ക്ക് മുന്പ് നീക്കം ചെയ്തിരുന്നു. ദിനം തോറും നിരവധി ആളുകള് ഉപയോഗിച്ചു കൊണ്ടിരുന്ന ശൗചാലയ കെട്ടിടം തുറന്ന് പ്രവര്ത്തിപ്പിക്കാന് നടപടി സ്വീകരിക്കണമെന്ന് ടൗണിലെ വ്യാപാരികളും നാട്ടുകാരും പലതവണ പഞ്ചായത്തിനോട് ആവശ്യപ്പെട്ടിരുന്നു. ഈ ഭാഗത്തു വെളിച്ചത്തിനു വേണ്ടി സ്ഥാപിച്ചിരുന്ന സോളാര് വിളക്ക് തകര്ന്നത് നന്നാക്കാന് പോലും നടപടി ഉണ്ടായിട്ടില്ല. ശബരിമല തീര്ഥാടകരുടെ ഇടത്താവളം എന്ന നിലയ്ക്ക് ഒട്ടനവധി ശൗചാലയങ്ങള് വടശേരിക്കരയില് സ്ഥാപിച്ചിട്ടുണ്ടെങ്കിലും അവയൊന്നും യാത്രക്കാര്ക്ക് എത്തിച്ചേരാന് പറ്റുന്ന ദൂരത്തിലല്ല. അവയിലൊക്കെ വെള്ളവും വെളിച്ചവും വരണമെങ്കില് ശബരിമല തീര്ഥാടന കാലം വരണം. കോവിഡ് മാനദണ്ഡനങ്ങളില് ഇളവ് വരുത്തിയതോടെ ടൗണില് കൂടുതല് ജനങ്ങള് എത്തി തുടങ്ങിയതിനാല് ശൗചാലയ കെട്ടിടം ഉടന് തുറന്ന് പ്രവര്ത്തിക്കണമെന്നാണ് നാട്ടുകാരുടെ ആവശ്യം.